SKRIFTLIG FORESPØRGSEL E-3062/02

af Cristiana Muscardini (UEN) til Kommissionen

(25. oktober 2002)

Om: Global bankkrise

I anden uge i oktober nåede de vigtigste aktieindeks deres laveste niveau i de seneste seks år. Krisen på finansmarkederne, stigningen i antallet af konkursramte virksomheder og adskillige landes problemer med at betale af på udlandsgælden har katastrofale følger for bankernes regnskaber. Den tyske banksektors samlede tab de seneste to et halvt år er foruroligende. Commerzbank-aktierne er faldet fra 44 EUR i 2000 til 5,3 EUR den 8. oktober. Bankens markedsværdi er faldet fra 24 til 3 mia. EUR. Andre DAX-30 noterede værdipapirer har lidt betydelige tab, såsom Bayerische Hypo Vereinsbank 84 %, Deutsche Bank 64 %, Allianz/Dresdner Bank 83 %, Münchener Rück 75 %, MLP 96 %. Den samlede markedsværdi af de seks nævnte banker er faldet fra 300 til 71 mia. EUR i perioden fra 2000 til begyndelsen af oktober 2002. Den økonomiske ledelse i Den Europæiske Centralbank har indrømmet, at bankernes stilling på børserne er dramatisk. I USA, Japan og Tyskland har antallet af konkursramte virksomheder sat ny rekord. I de første ni måneder af 2002 er tabene på uindfriede virksomhedslån nået op på 140 mia. USD. 28 lande har ikke været i stand til at honorere deres løbende gældsforpligtelser. I USA og Europa må investeringsbankerne afskrive over 130 mia. USD. Den største amerikanske bank, der har en balance på 713 mia. USD, er blevet nedjusteret af kreditvurderingsinstitutterne. J.P. Morgan Chases markedsværdi er faldet fra 105 mia. til 33 mia. USD (et fald på 69 %). Charles Schwab er faldet 82 %, Morgan Stanley 72 %, Merrill Lynch 60 %, Goldman Sachs 54 %, Citigroup 50 %, Lehman Bros. 48 % og Bear Stern 45 %. Og der er udsigt til yderligere problemer med manglende betalingsevne. Boblen på det amerikanske ejendomsmarked tegner sig for 5 trio. USD i form af risikobetonede gældsforpligtelser. Derivatboblen, der tegner sig for operationer til en værdi af 26 trio. USD ved J.P. Morgan Chases og 11 trio. USD ved Deutsche Bank, kan blive den næste, der brister.

1. Kan Kommissionen bevidne disse oplysninger?

2. Mener den ikke i bekræftende fald, at det ville være hensigtsmæssigt at indkalde til en international konference for at finde en løsning på de skader, som spekulationsboblen har forvoldt, og vedtage bestemmelser, der kan mindske den kløft, der er ved at opstå mellem finansøkonomien og realøkonomien?

3. Hvilke initiativer vil den tage for at imødegå disse enorme tab og for at beskytte investorernes interesser?

Svar afgivet på Kommissionens vegne af Pedro Solbes Mira

(28. november 2002)

Kommissionen kan ikke direkte bekræfte oplysningerne i det ærede medlems skriftlige forespørgsel, men den deler helt klart bekymringen over udviklingen inden for banksektoren. Det skal dog understreges, at banksektoren inden den nuværende lavkonjunktur var præget af forholdsvis stærke balancer og overskud.

Kommissionen har ikke planer om at indkalde en international konference for at afhjælpe virkningerne af spekulationsboblen, og den har heller ikke planer om at tage initiativer for at støtte investorernes interesser. Kommissionen har ikke kompetence til at tage sådanne initiativer, og de ville under alle omstændigheder kun have begrænset virkning. Kommissionen understreger dog, at en hurtig og fuldstændig iværksættelse af alle foranstaltninger i aktionsplanen for finansielle tjenester, initiativerne på området for jobvirksomhedsledelse (corporate governance) samt rationaliseringen af rammebestemmelserne for regulering og tilsyn på EU-plan i høj grad vil bidrage til at forbedre beskyttelsen af investorerne, styrke finanssystemets stabilitet og øge dens effektivitet til fordel for både investorer og selskaber.